[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.9.2008

COM(2008) 564 τελικό

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 8 ΣΤΟ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2008

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 8 ΣΤΟ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2008

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας, και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 177,

- τον κανονισμό (EΚ, Eυρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[1], όπως τροποποιήθηκε τελευταία από τον κανονισμό (EΚ) αριθ. 1525/2007[2], και ιδίως το άρθρο 37,

Η Ευρωπαϊκή Επιτροπή διαβιβάζει στην αρμόδια για τον προϋπολογισμό αρχή το προσχέδιο του διορθωτικού προϋπολογισμού αριθ. 8 στον προϋπολογισμό του 2008.

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Ταχεία αντιμετώπιση της αύξησης των τιμών των τροφίμων στις αναπτυσσόμενες χώρες 4

3. Προξενική συνεργασία 5

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΟΥ ΔΗΜΟΣΙΟΝΟΜΙΚΟΥ ΠΛΑΙΣΙΟΥ 7

ΑΛΛΑΓΕΣ ΣΤΗΝ ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ

Οι αλλαγές στην κατάσταση δαπανών ανά τμήμα διαβιβάζονται χωριστά μέσω του συστήματος SEI-BUD. Για λόγους ενημέρωσης, η απόδοση στην αγγλική γλώσσα των αλλαγών στην κατάσταση δαπανών ανά τμήμα επισυνάπτεται με τη μορφή δημοσιονομικού παραρτήματος.

1. Εισαγωγή

Το προσχέδιο διορθωτικού προϋπολογισμού (ΠΣΔΠ) αριθ. 8 για το έτος 2008 καλύπτει τα ακόλουθα στοιχεία:

- Τη δημιουργία νέου άρθρου του προϋπολογισμού 21 02 03 «Ταχεία αντιμετώπιση της αύξησης των τιμών των τροφίμων στις αναπτυσσόμενες χώρες». Προτείνεται η εγγραφή 750 εκατομ. EUR σε πιστώσεις αναλήψεων υποχρεώσεων στο αποθεματικό. Δεν ζητούνται πιστώσεις πληρωμών.

- Τη δημιουργία νέου άρθρου του προϋπολογισμού 19 06 06 «Προξενική συνεργασία». Στο παρόν στάδιο προτείνεται να εγγραφεί η ένδειξη «προς υπόμνηση» («p.m.»), τόσο για τις πιστώσεις αναλήψεων υποχρεώσεων όσο και τις πιστώσεις πληρωμών.

2. Ταχεία αντιμετώπιση της αυξησησ των τιμών των τροφίμων στις αναπτυσσόμενες χώρες

Η αύξηση των τιμών των τροφίμων το 2007 και το 2008 είχε αρνητικές συνέπειες για πολλές αναπτυσσόμενες χώρες και τον πληθυσμό τους. Σημειώθηκε χειροτέρευση της φτώχειας για εκατοντάδες εκατομμύρια ανθρώπους και έχει πλέον τεθεί εν αμφιβόλω η πρόοδος που συντελέστηκε πρόσφατα ως προς την επίτευξη των Αναπτυξιακών Στόχων της Χιλιετίας. Επιπλέον, η αύξηση των τιμών των τροφίμων προκάλεσε εξεγέρσεις, ταραχές και αστάθεια σε πολλές χώρες, θέτοντας σε κίνδυνο τα οφέλη που είχαν αποφέρει πολυετείς επενδύσεις στον πολιτικό και τον αναπτυξιακό τομέα, καθώς και στον τομέα της διατήρησης της ειρήνης.

Συγχρόνως, οι υψηλές τιμές των γεωργικών προϊόντων συνέβαλαν στη μείωση των γεωργικών δαπανών που συνδέονται με την αγορά στον κοινοτικό προϋπολογισμό του 2008, και σε χαμηλότερες εκτιμήσεις για τον προϋπολογισμό του 2009 εντός του τομέα 2 του δημοσιονομικού πλαισίου. Από τρέχουσες εκτιμήσεις συνάγεται ότι το 2008 θα υπάρξει σημαντικό περιθώριο στον τομέα αυτό, και σε μικρότερο βαθμό το 2009.

Το Ευρωπαϊκό Συμβούλιο της 19-20 Ιουνίου κατέληξε στο συμπέρασμα ότι χρειάζεται να αναλάβει δράση η Ευρωπαϊκή Ένωση, τόσο από την αναπτυξιακή σκοπιά όσο και από τη σκοπιά της ανθρωπιστικής βοήθειας[3]. Το Ευρωπαϊκό Συμβούλιο χαιρέτισε την πρόθεση της Επιτροπής να υποβάλει πρόταση για τη σύσταση νέου ταμείου με σκοπό τη στήριξη της γεωργίας στις αναπτυσσόμενες χώρες, εντός του τρέχοντος πολυετούς δημοσιονομικού πλαισίου, και δήλωσε ότι η ΕΕ θα υποστηρίξει μια σθεναρή απόκριση στον τομέα των γεωργικών προμηθειών στις αναπτυσσόμενες χώρες, παρέχοντας ειδικότερα την απαιτούμενη χρηματοδότηση για γεωργικές εισροές καθώς και βοήθεια για τη χρησιμοποίηση μέσων διαχείρισης του κινδύνου που βασίζονται στην αγορά. Το Συμβούλιο δήλωσε ακόμη ότι, στο πλαίσιο της στρατηγικής απόκρισης που θα ακολουθήσει, η Ένωση θα εργάζεται σε στενή επαφή με τα Ηνωμένα Έθνη και άλλους διεθνείς οργανισμούς και στα πλαίσια των πολιτικών και στρατηγικών που χαράσσουν οι ίδιες οι χώρες εταίροι.

Στις 18 Ιουλίου 2008, η Ευρωπαϊκή Επιτροπή εξέδωσε πρόταση κανονισμού για τη θέσπιση διευκόλυνσης για την ταχεία αντιμετώπιση της αύξησης των τιμών των τροφίμων στις αναπτυσσόμενες χώρες (θα αναφέρεται στο εξής ως η «διευκόλυνση»)[4]. Μέρος του περιθωρίου που εμπίπτει στον τομέα 2 του πολυετούς δημοσιονομικού πλαισίου προτείνεται να χρησιμοποιηθεί το 2008 και το 2009 υπέρ των αναπτυσσόμενων χωρών που έχουν πληγεί περισσότερο. Η «διευκόλυνση» θα εφαρμοστεί μέσω διεθνών και περιφερειακών οργανισμών, και θα παρέχει πρωτίστως στήριξη στη γεωργία σε αναπτυσσόμενες χώρες, επιτρέποντάς τους με αυτόν τον τρόπο να ενισχύσουν τα επίπεδα παραγωγής τους. Επίσης θα βοηθήσει τις χώρες αυτές να μετριάσουν σε σύντομο χρονικό διάστημα τις αρνητικές συνέπειες των υψηλών τιμών των τροφίμων για τα πιο φτωχά στρώματα του πληθυσμού τους. Ο κανονισμός θα ισχύει για μια περιορισμένη μόνο περίοδο δύο ετών (2008-2009), και το συνολικό ποσό δημοσιονομικής αναφοράς για την εφαρμογή του κατά την περίοδο αυτή ανέρχεται σε 1,0 δισεκατομμύριο EUR.

Από αυτό το συνολικό ποσό, 750 εκατομμύρια EUR θα διατεθούν με τον προϋπολογισμό του 2008 και 250 εκατομμύρια EUR με τον προϋπολογισμό του 2009.

Για τον λόγο αυτόν, η Επιτροπή προτείνει να δημιουργηθεί η γραμμή του προϋπολογισμού 21 02 03 «Ταχεία αντιμετώπιση της αύξησης των τιμών των τροφίμων στις αναπτυσσόμενες χώρες», με την εγγραφή 750 εκατομ. EUR σε πιστώσεις αναλήψεων υποχρεώσεων στο αποθεματικό, μέχρις ότου εκδοθεί η νομική βάση. Λόγω του πιθανού χρόνου έκδοσης της νομικής βάσης, προς τα τέλη του 2008, δεν προβλέπονται πιστώσεις πληρωμών για το 2008.

3. Προξενική συνεργασία

Λόγω της αυξανόμενης σημασίας και συχνότητας μειζόνων κρίσεων σε τρίτες χώρες, τα θεσμικά όργανα της Ευρωπαϊκής Ένωσης και τα κράτη μέλη άρχισαν να μελετούν την ενίσχυση της ικανότητάς τους να αντιμετωπίζουν κρίσεις, και ιδίως στον τομέα της προξενικής συνεργασίας. Οι κατευθυντήριες γραμμές όσον αφορά την προξενική προστασία των πολιτών της ΕΕ σε τρίτες χώρες, που εκδόθηκαν από το Συμβούλιο τον Ιούνιο του 2006[5], προβλέπουν ότι «Οι αντιπροσωπείες της Επιτροπής θα πρέπει να περιλαμβάνονται στον σχεδιασμό αντιμετώπισης εκτάκτων αναγκών. Εξυπακούεται ότι, κατόπιν αιτήματος της Προεδρίας και όπως ενδείκνυται, οι αντιπροσωπείες της Επιτροπής θα μπορούν ενδεχομένως να παρέχουν υλικοτεχνική στήριξη στις αποστολές των κρατών μελών, ιδίως κατά τη διάρκεια κρίσεων».

Με βάση το άρθρο 20 της συνθήκης για την ίδρυση της Ευρωπαϊκής Κοινότητας, που αφορά την προστασία κάθε πολίτη της ΕΕ σε τρίτες χώρες όπου δεν αντιπροσωπεύεται το κράτος μέλος του οποίου είναι υπήκοος, και το άρθρο 20 της συνθήκης για την Ευρωπαϊκή Ένωση, που προβλέπει ρόλο για τις αντιπροσωπείες της Επιτροπής στην εφαρμογή του άρθρου της συνθήκης για την ίδρυση της Ευρωπαϊκής Κοινότητας, οι πιθανές ενέργειες θα μπορούν να περιλαμβάνουν, για παράδειγμα, τη διάθεση προσωπικού, χώρου γραφείων ή υλικού στα προξενεία των κρατών μελών, τη συμμετοχή στη μίσθωση μέσων μεταφοράς, υλικού ή χώρου ή την υλικοτεχνική στήριξη.

Εφόσον οι ενέργειες αυτές θα μπορούσαν να υπερβούν τις δυνατότητες χρήσης των δαπανών διοικητικής στήριξης των αντιπροσωπειών, οι οποίες περιορίζονται αυστηρά στις ανάγκες λειτουργίας των αντιπροσωπειών, η Επιτροπή προτείνει τη δημιουργία ειδικής γραμμής του προϋπολογισμού 19 06 06 «Προξενική συνεργασία» βάσει του άρθρου 49, παράγραφος 6 στοιχείο δ) του δημοσιονομικού κανονισμού (συγκεκριμένες εξουσίες της Επιτροπής δυνάμει των Συνθηκών), η οποία θα επέτρεπε τη χρηματοδότηση πιθανών επιχειρησιακών δαπανών υπέρ των Ευρωπαίων πολιτών.

Το ετήσιο ποσό που είναι αναγκαίο για αυτές τις πιθανές δαπάνες θα περιορίζεται (μεταξύ 50 000 EUR και 500 000 EUR), και θα καλύπτει ενέργειες που διεξάγονται σε τρίτες χώρες.

Προτείνεται γραμμή του προϋπολογισμού με ένδειξη «προς υπόμνηση» («p.m.») τόσο για τις πιστώσεις ανάληψης υποχρεώσεων όσο και για τις πιστώσεις πληρωμών. Εάν χρειαστεί μπορεί να διενεργηθεί μεταφορά στο πλαίσιο του κεφαλαίου 19 06 «Αντιμετώπιση των κρίσεων και παγκόσμιες απειλές της ασφάλειας».

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΟΥ ΔΗΜΟΣΙΟΝΟΜΙΚΟΥ ΠΛΑΙΣΙΟΥ

Δημοσιονομικό πλαίσιο Τομέας/υποτομέας | Δημοσιονομικό πλαίσιο 2008 | Προϋπολογισμός 2008 (περιλαμβ. ΔΠ 1-4/2008 και ΠΣΔΠ 5-7/2008) | ΠΣΔΠ 8/2008 | Προϋπολογισμός 2008 + ΔΠ 1-4/2008 και ΠΣΔΠ 5-8/2008 |

|ΠΑΥ |ΠΠ |ΠΑΥ |ΠΠ |ΠΑΥ |ΠΠ |ΠΑΥ |ΠΠ | | 1. ΒΙΩΣΙΜΗ ΑΝΑΠΤΥΞΗ | | | | | | | | | | 1α. Ανταγωνιστικότητα για την ανάπτυξη και την απασχόληση |10 386 000 000 | |11 086 000 000 |9 768 739 600 | | |11 086 000 000 |9 768 739 600 | |1β. Συνοχή για την ανάπτυξη και την απασχόληση |47 267 000 000 | |47 255 948 720 |40 538 785 026 | | |47 255 948 720 |40 538 785 026 | | Σύνολο |57 653 000 000 | |58 341 948 720 |50 307 524 626 | | |58 341 948 720 |50 307 524 626 | | Περιθώριο [6] | | |-188 948 720 | | | |-188 948 720 | | | 2. ΔΙΑΤΗΡΗΣΗ ΚΑΙ ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ | | | | | | | | | | Εκ των οποίων δαπάνες σχετικές με την αγορά και άμεσες ενισχύσεις |46 217 000 000 | |41 006 490 000 |40 889 550 500 | | |41 006 490 000 |40 889 550 500 | | Σύνολο |59 193 000 000 | |55 564 715 538 |53 241 270 053 |750 000 000 |0 |56 314 715 538 |53 241 270 053 | | Περιθώριο | | |3 628 284 462 | | | |2 878 284 462 | | | 3. ΙΘΑΓΕΝΕΙΑ, ΕΛΕΥΘΕΡΙΑ, ΑΣΦΑΛΕΙΑ ΚΑΙ ΔΙΚΑΙΟΣΥΝΗ | | | | | | | | | | 3α. Ελευθερία, ασφάλεια και δικαιοσύνη |747 000 000 | |730 274 000 |533 196 000 | | |730 274 000 |533 196 000 | |3β. Ιθαγένεια |615 000 000 | |888 034 197 |981 444 203 | | |888 034 197 |981 444 203 | | Σύνολο |1 362 000 000 | |1 618 308 197 |1 514 640 203 | | |1 618 308 197 |1 514 640 203 | | Περιθώριο [7] | | |16 883 000 | | | |16 883 000 | | | 4. Η ΕΕ ΩΣ ΠΑΓΚΟΣΜΙΟΣ ΠΑΡΑΓΩΝ [8] |7 002 000 000 | | 7 311 218 000 |8 112 728 400 | | | 7 311 218 000 |8 112 728 400 | | Περιθώριο | | | -70 000 000 | | | | -70 000 000 | | | 5. ΔΙΟΙΚΗΣΗ [9] |7 380 000 000 | |7 279 525 455 |7 280 085 455 | | |7 279 525 455 |7 280 085 455 | | Περιθώριο | | | 177 474 545 | | | | 177 474 545 | | | 6. ΑΝΤΙΣΤΑΘΜΙΣΕΙΣ |207 000 000 | |206 636 292 |206 636 292 | | |206 636 292 |206 636 292 | | Περιθώριο | | | 363 708 | | | | 363 708 | | | ΣΥΝΟΛΟ |132 797 000 000 |129 681 000 000 | 130 322 352 202 | 120 662 885 029 |750 000 000 | 0 |131 072 352 202 | 120 662 885 029 | | Περιθώριο | | | 3 564 056 995 | 9 573 450 956 | | | 2 814 056 995 | 9 573 450 956 | |

[1] ΕΕ L 248 της 16.9.2002, σ. 1.

[2] ΕΕ L 343 της 27.12.2007, σ. 9.

[3] Συμβούλιο της Ευρωπαϊκής Ένωσης, έγγραφο 11018/08 της 20.06.2008.

[4] COM (2008) 450 της 18.07.2008.

[5] Συμβούλιο της Ευρωπαϊκής Ένωσης, έγγραφο 10109/2/06 της 16.06.2006..

[6] Το Ευρωπαϊκό Ταμείο Προσαρμογής στην Παγκοσμιοποίηση δεν περιλαμβάνεται στον υπολογισμό του περιθωρίου στο πλαίσιο του τομέα 1α. Το μέσο ευελιξίας κινητοποιήθηκε για ποσό 200 εκατ. EUR.

[7] Το ποσό του Ταμείου Αλληλεγγύης της Ευρωπαϊκής Ένωσης (ΤΑΕΕ) εγγράφεται επιπλέον των αντίστοιχων τομέων, όπως προβλέπεται στη διοργανική συμφωνία της 17ης Μαΐου 2006 (ΕΕ C 139 της 14.6.2006).

[8] Το περιθώριο του 2008 για τον τομέα 4 δεν λαμβάνει υπόψη του τις πιστώσεις που αφορούν το αποθεματικό επείγουσας βοήθειας. Το μέσο ευελιξίας κινητοποιήθηκε για ποσό 70 εκατ. EUR.

[9] Για τον υπολογισμό του περιθωρίου κάτω από το ανώτατο όριο του τομέα 5, λαμβάνεται υπόψη η υποσημείωση (1) του δημοσιονομικού πλαισίου 2007-2013 για ποσό 77 εκατ. EUR για τις εισφορές του προσωπικού στο συνταξιοδοτικό καθεστώς.